Papersnake/gushiwen huggingface dataset:
元旦感怀
徐士佳（清代）

流光如矢太骎骎，柏酒香浮祇自斟。故国莺花空入梦，沙场烽火况惊心。

旧交音问年来少，望子情怀老去深。揽镜渐看双鬓白，负他孤剑作龙吟。
石城馆酬王将军
郎士元（唐代）

谁能绣衣客，肯驻木兰舟。连雁沙边至，孤城江上秋。

归帆背南浦，楚塞入西楼。何处看离思，沧波日夜流。
送王亢宗赴建德尉
赵蕃（宋代）

雁断行连雨，梧乾叶陨风。
悲凉今日别，邂逅几时同。
末路多浮梗，吾生甚转蓬。
青衫溧阳尉，不叹孟郊穷。
石梁行
郑善夫（明代）

阴厓谽谺气溟濛，山木惨切悲回风。石梁驾天蟠彩虹，飞流下捣龙光宫。

上仙之都弱水东，彼岸可度天之功。十年寻仙志未已，台岳欣逢羡门子。

愿君启我元命秘，荷镵拾茅吾不耻。桃源洞天春色多，尔时刘阮今如何。
闱中同韩崇雅马时良周玉绳夜酌
韩日缵（明代）

文星当席倍精芒，笑语同人玉漏长。明镜岂因疲屡照，浊醪且复暂相将。

联翩幸自偕仙禁，摸索居然有夜光。若个云霄堪榜样，今时好为作津梁。
梅花
张道洽（宋代）

政尔寒阴惨淡时，忽逢孤艳映疏篱。
金紫气味无人识，玉雪襟疏只自知。
竹屋纸窗清不俗，茶瓯禅榻两相宜。
花边不敢高声语，羌管凄凉更忍吹。
建隆秋夜 其二
释道潜（宋代）

娟娟云月照窗扉，纸帐形开梦觉时。庭下风篁自成韵，吹箫安用玉人为。
题灵岩弄月池
方慎言（宋代）

偶宿天台白石房，夜深清话月移光。
宦游难作重来约，一枕泉声老不忘。
舟泊
郑獬（宋代）

鸣橹解双缆，寒蒸江气昏。
春云兼雨重，晚水带潮浑。
小市鱼虾集，空亭燕雀喧。
一尊得浓睡，行计不须论。
秋风词
甘泳（元代）

昨夜西风来，人间雨如海。山摇摇，秋洒洒。早起□□轮，老红竟摇在，惟有残云漠漠弄凉态。

千林万叶，淅沥作声。岂无绿色，奈摇凋零。四时更变化，宋玉胡为愁，直须痛饮千斛酒。

亦不知有春，亦不知有秋，鸿濛适我汗漫游。绝怜九辨大萧索，争与虫声起篱落。

东溪子，今夕呼月当中天，看我大醉西风前。便令秋满八千岁，我醉依然月下眠。
春日侍宴望海应诏
褚遂良（唐代）

从军渡蓬海，万里正苍苍。萦波回地轴，激浪上天潢。

夕云类鹏回，春涛疑盖张。天吴静无际，金驾俨成行。

戈船凌白日，鞭石耿虹梁。电举朝宗外，风驱韩貊乡。

之罘初播雨，辽碣始分光。麾城湛□□，□□□□□。

同文渐边服，入塞伫歌倡。
陪善卿枢密诸公看潮得流字
王祎（明代）

八月涛江上，风高万里秋。珊瑚归铁网，琬琰落银钩。

谈笑真能事，追寻尽胜流。凭谁挽强弩，百箭射潮头。
西江月 其五
张伯端（宋代）

二八谁家姹女，九三何处郎君。自称木液与金精。

遇土却成三性。

更假丁公煅炼，夫妻始结欢情。河车不敢暂留停。

运入昆崙峰顶。
入杭苦雪二首
陆文圭（元代）

雪天无晨昏，尤难辨西东。
高低赋万象，偶尔一色同。
会睹日与月，终愁雨兼风。
居人掩关卧，况乃逆旋中。
买薪呼斗酒，黧颊生微红。
腊前见兰花
戴炳（宋代）

兰丛才一干，独向腊前开。托荫偏宜竹，先春不让梅。

韵从幽处见，香自静中来。便欲纫芳佩，灵均唤不回。
卧久
乌尔恭阿（清代）

卧久念不息，闭目未能寐。毒蛇在心头，盘结欲成泪。

泪滴拭无在，不如化为字。笔墨前效灵，纸砚董其事。

起坐将有言，镫花红一穗。又觅镫剪挑，忽吾心手累。

所累方无涯，有为亦皆伪。人生祇百年，我愿作游戏。

善且无近名，祸亦未全避。彼此一是非，胡不辞以醉。

处世本大难，随分自忘易。破戚书数行，烛移却沈睡。
禅人并化主写真求赞 其八十五
释正觉（宋代）

默默家风，如如规矩。妙不可以言传，真不可以相取。

明白月壶，廓清天宇。物我情忘兮谁分尔汝。
次韵子瞻渼陂鱼
苏辙（宋代）

渼陂霜落鱼可掩，枯芡破盘蒲折剑。
巨斧敲冰已暗知，长叉刺浪那容闪。
鲸孙蛟子谁复惜，朱鬣金鳞漫如染。
邂逅相遭已失津，偶然一掉犹思堑。
嗟君游宦久羊炙，有似远行安野店。
得鱼未熟口流涎，岂有哀矜自欺僭。
人生饱足百事已，美味那令一朝欠。
少年勿笑贪七箸，老病行看费针砭。
羊生悬骨空自饥，伯夷食菜有不赡。
清名惊世不益身，何异饮醯徒醅酽。
闻雨
韩偓（唐代）

香侵蔽膝夜寒轻，闻雨伤春梦不成。

罗帐四垂红烛背，玉钗敲著枕函声。
题兰萱石供图寿朱太史元价母夫人七十
张萱（明代）

女皇炼石驱神工，三十六鼎烧天红。中有一拳不敢炼，孤根直天蓬莱宫。

顽碧矗云何嵂崒，瞱瞱神芝三秀茁。璚膏万斛挹天潢，泻向孤根种丹棘。

四垂六趺相新鲜，绕足丛兰春正妍。瑶图已貌邀云笔，共献琼林第一仙。

此图云自蓬莱至，阿母曾烦青鸟使。北堂春永已忘忧，不为执殳思树背。

天南嫠彩日缤纷，宫锦翩翩介上尊。莫问如山并如海，且誇宜子更宜孙。
于阗采花
李锴（清代）

采花女儿于阗姝，颜色比玉玉不如。金舆迎之不肯出，千回万转犹自殊。

飞燕合德亲姊妹，闻道同宫还作态。潇湘之竹一色碧，迄今不染皇英泪。

欲出不出心自怜，春风只在秋风前，与归长信归于阗。
疥癣二首
刘克庄（宋代）

试脱中单肌起粟，俄生点隐状如沙。
绝怜病叟鷄皮皱，难借灵妃鸟爪爬。
昔号玉人曾美皙，今成铁汉已顽麻。
戏衫脱了无羁束，纵见三公手懒叉。
辛卯元日三首
方回（元代）

回首同庚五岁孙，老夫老矣尚何言。
一生酒债兼诗债，数亩花园半菜园。
雨泞谓难来贺客，马嘶谁忽顾閒门。
倏无骤有真天相，径为芭柴覆瓦樽。
玉麟堂上偶成
苏泂（宋代）

雨燕飞仍集，池荷密复疏。
无心应人事，随意数游鱼。
碑字千年冷，董风五月初。
玉麟堂上客，曷日赋归欤。
盈口夜泊
许邦才（明代）

三日北风怒，孤舟泊寒浦。
乡梦苦难着，潇潇满江雨。
再游黄山 其一
曹鈖（清代）

三入黄山今又来，诸峰偏向故人开。林深夏带高秋气，瀑泻晴喧巨壑雷。

烟雨半沈舂药井，云霞全护炼丹台。莫言竟日无多路，选步应知为惜苔。
于潜女
苏轼（宋代）

青裙缟袂于潜女，两足如霜不穿屦。
觰沙鬓发丝穿柠，蓬沓障穿走风雨。
老濞宫妆传父祖，至今遗民悲故主。
苕溪杨柳初飞絮，照溪画眉渡溪去。
逢郎樵归相媚妩，不信姬姜有齐鲁。
翰林读书言怀呈集贤诸学士
李白（唐代）

晨趋紫禁中，夕待金门诏。
观书散遗帙，探古穷至妙。
片言苟会散，掩卷忽而笑。
青蝇易相点，白雪难同调。
本是疏散人，屡贻褊促诮。
云天属清朗，林壑忆游眺。
或时清风来，闲倚栏下啸。
严光桐庐溪，谢客临海峤。
功成谢人间，从此一投钓。
绕丹霞山
释今鸷（明代）

偶随瓶锡绕丹霞，望入南湖野兴赊。洞壑高低俱石骨，溪桥深浅只霜花。

赤城绝汉侵云直，绿玉澄潭映日斜。言息松阴还送目，几声樵唱逐归鸦。
马上望西山
董潮（清代）

谷口远烟微，苍然起寒色。不知尘士中，有此翠欲滴。

回峰断归云，半岭积余日。钟遥寺不分，雪浅径微出。

望眼极空明，新妆殊姽婳。征途逼岁新，游子倦行役。

对此融心神，庶几慰躅踯。欲携九节筇，线路通双屐。

手揽碧芙蓉，凌虚送归翼。怅望渺灵源，马蹄去安极。
青麻
贾似道（宋代）

麻头青项有毛丁，翅绉肉白腿脚长。
更生一付牙钳黑，三秋得胜喜非常。
雨夜感怀二首 其二
周棐（元代）

揽衣起中夜，感叹成啸歌。百年事形骸，所得良不多。

生理既茫昧，动静防祸罗。归哉南山陲，石田荫松柯。
送王提举赴淮东七首 其五
吕本中（宋代）

学道贵积习，天地故相似。不容有秋心，毫发在胸次。
成相杂辞
佚名（先秦）

请成相。世之殃。
愚暗愚暗堕贤良。人主无贤。
如瞽无相何伥伥。请布基。
慎圣人。愚而自专事不治。
主忌苟胜。群臣莫谏必逢灾。
论臣过。反其施。
尊主安国尚贤义。拒谏饰非。
愚而上同国必祸。曷谓罢。
国多私。比周还主党与施。
远贤。近谗。
忠臣蔽塞主势移。曷谓贤。
明君臣。上能尊主爱下民。
主诚听之。天下为一四海宾。
主之孽。谗人达。
贤能遁逃国乃蹷。愚以重愚。
暗以重暗成为桀。世之灾。
妬贤能。飞廉知政任恶来。
卑其志意。大其园囿高其台。
武王怒。师牧野。
纣卒易乡启乃下。武王善之。
封之于宋立其祖。世之衰。
谗人归。比干见刳箕子累。
武王诛之。吕尚招麾殷民怀。
世之祸。恶贤士。
子胥见杀百里徒。穆公得之。
强配五伯六卿施。世之愚。
恶大儒。逆斥不通孔子拘。
展禽三绌。春申道缀基毕输。
请牧基。贤者思。
尧在万世如见之。谗人罔极。
险陂倾侧此之疑。基必施。
辩贤罢。文武之道同伏戏。
由之者治。不由者乱何疑为。
凡成相。辩法方。
至治之极复后王。慎墨季惠。
百家之说诚不祥。治复一。
脩之吉。君子执之心如结。
众人贰之。谗夫弃之形是诘。
水至平。端不倾。
心术如此象圣人。□而有势。
直而用抴必参天。世无王。
穷贤良。暴人刍豢仁人糟糠。
礼乐灭息。圣人隐伏墨术行。
治之经。礼与刑。
君子以脩百姓宁。明德慎罚。
国家既治四海平。治之志。
后势富。君子诚之好以待。
处之敦固。有深藏之能远思。
思乃精。志之荣。
好而一之神以诚。精神相反。
一而不贰为圣人。治之道。
美不老。君子由佼以好。
下以教诲子弟。上以事祖考。
成相竭。辞不蹷。
君子道之顺以达。宗其贤良辩其殃孽□□□。
请成相。道圣王。
尧舜尚贤身辞让。许由善卷。
重义轻利行显明。尧让贤。
以为民。氾利兼爱德施均。
辩治上下。贵贱有等明君臣。
尧授能。舜遇时。
尚贤推德天下治。虽有贤圣。
适不遇世孰知之。尧不德。
舜不辞。妻以二女任以事。
大人哉舜。南面而立万物备。
舜授禹以天下。尚德推贤不失序。
外不避仇。内不阿亲贤者予。
禹劳心力。尧有德。
干戈不用三苗服。举舜甽畝。
任之天下身休息。得后稷。
五谷殖。夔为乐正鸟兽服。
契为司徒。民知孝尊弟有德。
禹有功。抑下鸿。
辟除民害逐共工。北决九河。
通十二渚疏三江。禹傅土。
平天下。躬亲为民行劳苦。
得益皋陶。横革直成为辅。
契玄王。生昭明。
居于砥石迁于商。十有四世乃有天乙是成汤。
天乙汤。论举当。
身让卞随举牟光。□□□□道古贤圣基必张。
□□愿陈辞。世乱恶善不此治。
隐讳疾贤。良由姦诈鲜无灾。
患难哉阪为先圣知不用愚者谋。前车已覆。
后未知更何觉时。不觉悟。
不知苦。迷惑失指易上下。
忠不上达。蒙掩耳目塞门户。
门户塞。大迷惑。
悖乱昏莫不终极。是非反易。
比周期上恶正直。正直恶。
心无度。邪枉辟回失道途。
已无邮人我独自美岂无故。不知戒。
后必有恨后遂过不肯悔。谗夫多进。
反复言语生诈态。人之态。
不如备。争宠疾贤利恶忌。
妬功毁贤。下敛党与上蔽匿。
上壅蔽。失辅势。
任用谗夫不能制。郭公长父之难。
厉王流于彘。周幽厉。
所以败。不听规谏忠是害。
嗟我何人。独不遇时当乱世。
欲对衷言不从。恐为子胥身离凶。
进谏不听。刭而独鹿弃之江。
观往事。以自戒。
治乱是非亦可识。□□□□托于成相以喻意。
请成相。言治方。
君论有五约以明。君谨守之。
下皆平正国乃昌。臣下职。
莫游食。务本节用財无极。
事业听上。莫得相使一民力。
守其职。足衣食。
厚薄有等明爵服。利往卬上。
莫得擅与孰私得。君法明。
论有常。表仪既设民知方。
进退有律。莫得贵贱孰私王。
君法仪。禁不为。
莫不说教名不移。脩之者荣。
离之者辱孰它师。刑称陈。
守其银。下不得用轻私门。
罪祸有律。莫得轻重威不分。
请牧祺。用有基。
主好论议必善谋。五听循领。
莫不理续主执持。听之经。
明其请。参伍明谨施赏刑。
显者必得隐者复显民反诚。言有节。
稽其实。信诞以分赏罚必。
下不欺上。皆以情言明若日。
上通利。隐远至。
观法不法见不视。耳目既显。
吏敬法令莫敢恣。君教出。
行有律。吏谨将之无敌铍滑。
下不私请。各以所宜舍巧拙。
臣谨脩。君制变。
公察善思论不乱。以治天下。
后世法之成律贯。
颂
释德遵（宋代）

索火之机实快哉，藏锋妙用少人猜。
要会我师亲的旨，红炉火尽不添柴。
题刘氏翠微亭
陈藻（宋代）

旧屋红蕖外，新亭绿树傍。
江晴孤棹见，雨近众山藏。
学圃未成趣，催诗何太忙。
他年多橘柚，此地一潇湘。
秋日有怀
姚合（唐代）

秋来不复眠，但觉思悠然。菊色欲经露，虫声渐替蝉。

诗情生酒里，心事在山边。旧里无因到，西风又一年。
问物初和尚
广利寺僧（宋代）

一封诏出禁庭中，催起慈峰住鄮峰。
今日开堂宣妙法，祥云瑞气罩虚空。
送方岩夫四首
方回（元代）

巨山蒙仲昔同官，对峙诗家两将坛。
昭武即今闻有子，文星高照七闽寒。
竹林为官谷物今属小修四岁中凡三易王矣余频年兴作故后半以自箴仍用前韵
袁宏道（明代）

阅人如邮舍，旁观意也寒。年年山易姓，事事水催澜。

免作劳生计，都无驻景丸。东移复西改，似沐猴而冠。
代梁总挽郑舜举侍郎四首
刘宰（宋代）

由来乐事在田园，归路无人早著鞭。
见一堂中谁是伴，亭亭修竹锁苍烟。
赠来进士鹏
李咸用（唐代）

语玄人不到，星汉在灵空。若使无良遇，虚言有至公。

月明千峤雪，滩急五更风。此际若吟力，分将造化功。
题德玄上人院
杜荀鹤（唐代）

刳得心来忙处闲，闲中方寸阔于天。浮生自是无空性，

长寿何于有百年。罢定磬敲松罅月，解眠茶煮石根泉。

我虽未似师披衲，此理同师悟了然。
复用前韵约蹈无顾
李弥逊（宋代）

时序惊人咄咄来，荣枯毕竟为谁催。
风将满地飞红去，日拥半天高绿回。
顾我似尝当道李，渴君如望隔林梅。
一年春事无多子，唤取提壶触处开。
新漕道中
赵蕃（宋代）

夜雨响屋瓦，曙烟遮树林。
田行疑倍滑，水度觉知深。
顾望劳双目，颠跻怖此心。
垂堂不知戒，家故乏千金。
宣城宰郭仲文遗林檎
梅尧臣（宋代）

右军好佳果，墨帖求林檎。
君今忽持赠，知有逸少心。
密枝传应远，朱颊映已深。
不愁炎暑剧，幸同玉浆斟。
南湖有鸥成群里闾间云数十年未尝见也实尘中
张镃（宋代）

东家西家翁媪说，白洋湖自有多年。
何曾识见江鸥至，消得主人诗兴颠。
书鄢陵王主簿所画折枝二首
苏轼（宋代）

论画以形似，见与儿童邻。
赋诗必此诗，定非知诗人。
诗画本一律，天工与清新。
边鸾雀写生，赵昌花传神。
何如此两幅，疏澹含精匀。
谁言一点红，解寄无边春。
瘦竹如幽人，幽花如处女。
低昂枝上雀，摇荡花间雨。
双翎决将起，众叶纷自举。
可怜采花蜂，清蜜寄两股。
若人富天巧，春色入毫楮。
悬知君能诗，寄声求妙语。
卜算子（再和彦猷）
周紫芝（宋代）

霜叶下孤篷，船在垂杨岸。早是凄凉惜别时，更惜年华换。

别酒解留人，扌弃醉君休管。醉里朱弦莫谩弹，愁入参差雁。
鄱阳道中作
贯休（唐代）

鄱阳古岸边，无一树无蝉。路转他山大，砧驱乡思偏。

湖平帆尽落，天淡月初圆。何事尧云下，干戈满许田。
菩萨蛮 一居一行画扇
姚华（清代）

万杉如插森森玉。幽人更结临溪屋。水色漾山光。日从闲处长。

山光连暮霭。一笠斜阳外。小驻问初程。隔山长短亭。
送元素
周紫芝（宋代）

重来樽酒定何时，藜杖同谁把一枝。雅量久知吞梦泽，高飞犹一隔天池。

凌烟事业归骠骑，乐府歌行付总持。自载笔床茶灶去，喜君风味似天随。
拟赏花钓鱼诗 其一
彭汝砺（宋代）

晴云扶日上昭阳，翠辇鸣鞭下建章。化国楼台天半际，瀛洲殿建水中央。

鱼游自并龟龙国，花气浑如薝卜香。拟学华封人作颂，千秋万岁奉君王。
南园十三首·其五
李贺（唐代）

男儿何不带吴钩，收取关山五十州。
请君暂上凌烟阁，若个书生万户侯？
春贴子词 皇太后阁六首 其一
周麟之（宋代）

北极璿杓转，东朝绣户开。吾皇宴长乐，亲捧万年杯。
和腊前
梅尧臣（宋代）

汉家戍日看看近，云景苍茫已岁昏。
欲验方书治百药，预调飞走猎平原。
土人熏肉经春美，宫女藏钩旧戏存。
独把冻醪惊节物，草芽微动见庭萱。
日出行
曹勋（宋代）

日出东海隅，照我草屋东。
屋东有荣木，光彩生曈曨。
春草凝碧色，春水生芙蓉。
江山发深秀，和气翔春风。
六龙俨灵辔，万物咸昭融。
羲和羲和，无旷尔职，
无替尔功。使吾两目常明，
两耳常聪。则吾将荐汝於上帝，
而复子重黎之封。
盐城初夏，雨中诵“不知春去几多时，纱窗几点黄梅雨”之句，用赋十四首 其七
赵完璧（明代）

正是桑榆陶写时，客中丝竹愧羲之。淮南四月风和雨，尽日垂帘独赋诗。
奉和秘书元丞杪秋忆终南旧居
李端（唐代）

高门有才子，能履古人踪。白社陶元亮，青云阮仲容。

田园忽归陶，车马杳难逢。废巷临秋水，支颐向暮峰。

行鱼避杨柳，惊鸭触芙蓉。石窦红泉细，山桥紫菜重。

凤雏终食竹，鹤侣暂巢松。愿接烟霞赏，羁离计不从。
谢剡中沈元龙惠诗
楼钥（宋代）

东阳何事到东州，百语曾无一语酬。
深羡松筠无改叶，自言蒲柳已先秋。
千金既觉成虚掷，双璧还惊又暗投。
别后未知何日见，但将吾道付沧洲。
小楼寒夜
傅山（清代）

昏黑暗人间，龙鳞不可攀。疏钟闻远寺，小月上高山。

白虎驮经去，青岛取食还。有儿常懒惰，幽户待风关。
纪行杂诗
李洪（宋代）

石罅飞泉鸣佩玉，滩头怒石响惊雷。
故人相见应相笑，爱底微官触暑来。
龙金庵借张山长韵
杨公远（宋代）

道人结屋万山阿，趺坐焚香意味多。
尘事不干心已寂，年华易度发难皤。
薇烹石铫供常馔，茶煮山泉当太和。
我亦非贪名利者，拟来入社许侬么。
次韵叶竹窗有怀鹤滩惟馨
顾清（明代）

城头西日淡寒辉，回首同游迹渐微。华表不归丁令鹤，带围空褪沈郎衣。

多情转益黄花病，上药难医白发稀。惟有九山长不变，自从相识见崔巍。
行香子·白露园蔬
辛弃疾（宋代）

白露园蔬。碧水溪鱼。笑先生、网钓还锄。小窗高卧，风展残书。看北移山，盘谷序，辋川图。白饭青刍。赤脚长须。客来时、酒尽重沽。听风听雨，吾爱吾庐。笑本无心，刚自瘦，此君疏。
七爱诗赠程乡令赵君·齐山阴令傅琰
蒲寿宬（宋代）

吾爱傅季珪，为事求端倪。
群愚亦智诈，不辨祛厥迷。
感深卖针媪，靦以食豆鸡。
一县称神明，鼠辈榛其蹊。
待目中次韵
楼钥（宋代）

三年此月绮筵开，盛意勤拳不待催。
预约行人须已集，先欣数待肯俱来。
诗筒才到先赓韵，酒兴方浓莫算杯。
更欲秋深穷胜践，邹枚后乘可容陪。
凯风
佚名（先秦）

凯风自南，吹彼棘心。棘心夭夭，母氏劬劳。
凯风自南，吹彼棘薪。母氏圣善，我无令人。
爰有寒泉？在浚之下。有子七人，母氏劳苦。
睍睆黄鸟，载好其音。有子七人，莫慰母心。
先蚕六首
佚名（隋代）

掩抑笙箫，铿谹金石。
神来宴娭，嘉我休德。
奉祀之臣，洗心翊翊。
锡兹福禧，以惠四国。
惠聚上方
沈辽（宋代）

卧病甬东久，偶寻吴会游。不知陶令意，乃与身为雠。

恤隐岂不美，更恐增人愁。黾勉有馀暇，强来访林丘。

此地多山石，鸟道与云浮。松筠郁回合，四顾皆良畴。

仆本山野人，聊此谢羁愁。从容日已夕，归意良悠悠。
次韵程给事见怀
赵抃（宋代）

烟水平湖千顷碧，楼台佳木四时青。人瞻杳杳升天宅，客意峨峨望海亭。

已是威怀宽帝念，更加丰稔慰民灵。退公莫厌音题密，去鲤来鸿不暂停。
立秋
窦氏（清代）

梧飘一叶送秋声，风动凉生暑气清。万户寒砧催木叶，草根深处乱虫鸣。
重游超化寺
黄觐（宋代）

西山背水古招提，经岁重来觅旧堤。槭槭鼓秋黄叶下，阴阴结雨黑云低。

平生恐负林泉约，明日还愁步履迷。睡足一瓯汤饼满，更休作礼问曹溪。
拟寒山寺 其二十
释怀深（宋代）

肉食未必珍，蔬食未必恶。若知妄想根，始笑舌头错。

此身喻行厕，臭秽相勾络。打破饭袋子，光明常阴速。
雨中过王柳村宅
可庵（清代）

不为泥泞苦，时来一避喧。清风生讲席，积雨暗郊原。

花院棋声静，苔阶屐齿繁。主人情未已，相对坐晨昏。
河阴夜泊忆微之
白居易（唐代）

忆君我正泊行舟，望我君应上郡楼。

万里月明同此夜，黄河东面海西头。
渔村杂诗十首再和前韵
薛嵎（宋代）

雉入樊笼马受羁，低头犹怕欠趋时。
人心到此无真识，未必人疑先自疑。
万元亨名所居为景马堂于其家求书记额
袁说友（宋代）

公居虽未称潭潭，占尽湖山直到南。
觅我新题留琬琰，少游高处要同谙。
送门人曾宏秘校登第南归
韩琦（宋代）

十载辞乡志，登科一旦伸。青纶归养客，白发倚门人。

家酿难禁蟹，江鲈正得莼。之官如自立，吾馆有贤宾。
咏史下·王荆公
陈普（宋代）

两鸟相酬声沸天，治平重新一啼鹃。
鸳鸾鸥鹭无栖处，缄口于今三百年。
第一百九十
文天祥（宋代）

万古一死生，谁是长年者。
我何良叹嗟，短褐即长夜。
晓过淮阴
张羽（明代）

军城铁锁晓开关，使节星驰未敢闲。
淮水东流应到海，瓜洲北去少逢山。
行人欲断寒烟外，远烧时明乱苇间。
却忆帝城风物盛，礼成须及上春还。
用韵赠诸友
金履祥（宋代）

临别哦诗比赠兰，圣贤学问贵先难。
归与休用嗟离索，来岁时时到岁寒。
定风波·莫倚能歌敛黛眉
周邦彦（宋代）

莫倚能歌敛黛眉。此歌能有几人知。他日相逢花月底。重理。好声须记得来时。
苦恨城头更漏永，无情岂解惜分飞。休诉金尊推玉臂。从醉。明朝有酒遣谁持。
小除夕怀康茂才思卫
李英（清代）

寂寞小年夜，入龙不可群。堆窗多落叶，绕径有飞云。

雁色江关起，猿声洞壑闻。怜余贫病冗，消渴独怀君。
和永叔六篇其一详定幕次呈同舍
梅尧臣（宋代）

苑树天边雨露匀，群公偷看锦丛新。
眼穿欲折无由折，赏到人间不是春。
送郑员外入茅山居
皇甫冉（唐代）

但见全家去，宁知几日还。白云迎谷口，流水出人间。

冠冕情遗世，神仙事满山。其中应有物，岂贵一身闲。
商洛山行怀古
张九龄（唐代）

园绮值秦末，嘉遁此山阿。陈迹向千古，荒途始一过。

硕人久沦谢，乔木自森罗。故事昔尝览，遗风今岂讹。

泌泉空活活，樵臾独皤皤。是处清晖满，从中幽兴多。

长怀赤松意，复忆紫芝歌。避世辞轩冕，逢时解薜萝。

盛明今在运，吾道竟如何。
李尚书挽词二首
梅尧臣（宋代）

相门三世贵，家法百年同。
天子赐恩礼，史臣书祖风。
笳声穿苦雾，陇穴启寒蓬。
自古焉能免，於兹是始终。
杂诗
傅玄（魏晋）

志士惜日短，愁人知夜长。
摄衣步前庭，仰观南雁翔。
淳景随形步，流响归空房。
清风何飘飘，微月出西方。
繁星依青天，列宿自成行。
蝉鸣高树间，野鸟号东厢。
纖云时髣髴，渥露沾我裳。
良时无停景，北斗忽低昂。
常恐寒节至，凝气结为霜。
落叶随风摧，一绝如流光。
鹊桥仙 七夕查楼观演长生殿，归，月赤如血
姚华（清代）

冰筵试夕，针楼迎夜，都系经年离思。清光未许烛幽期，早劝住离娥沈醉。

天边别绪，宫中私语，惟有文章堪记。人间儿女爱担愁，者风月家家干系。
送王伯循御史
萨都剌（元代）

沙头酒尽惜别离，江波日色浮绣衣。清溪柳花白荡荡，白下柳树青依依。

秋云双骢岭表去，明月一雁燕南飞。曲江水发愿相忆，莫遣鲤鱼音信稀。
赠华岩院玉真上人
陈舜俞（宋代）

青萝翠竹锁禅关，门对松林第一湾。
白发老禅应有道，等闲随客达前山。
白发
沈辽（宋代）

山头甘实半已黄，领上白发日更长。青云合散寄孤岫，世事悲欢空夕阳。

我欲乘风学御寇，泠然有意寻沧浪。沧浪无人谁与适，青山路远烟茫茫。
咸淳五年天下都散汉许月卿饮无算醉后吟诗秉
许月卿六（宋代）

达旦吟诗达旦饮，半生信直半生贫。
睡魔犹侮汪梅叟，何况悠悠俗累人。
古风其十五
李白（唐代）

燕昭延郭隗。
遂筑黄金台。
剧辛方赵至。
邹衍复齐来。
奈何青云士。
弃我如尘埃。
珠玉买歌笑。
糟糠养贤才。
方知黄鹤举。
千里独徘徊。
感怀八首 其七
戴良（元代）

在世忽如寄，胡乃劳其生。浊酒报初熟，颓然醉前荣。

日暮彩云报，天宇湛虚明。群动各已息，一鸟忽嘤鸣。

感之欲长叹，酒至还复倾。陶公殁已久，谁能喻吾情？
留别王景通二首之二
贺铸（宋代）

游宦差池太半生，君方倥偬我伶俜。
官衔转落百僚底，衫色浑偷两鬓青。
张掾官曹抛胜日，向平家事汩余龄。
相逢一段盂城梦，明发扁舟是浪萍。
句 其一一○
谌祜（宋代）

茂陵秋草不如钱，老尽日光行宇宙。
送周长史
李端（唐代）

青枫树里宣城郡，独佐诸侯上板桥。江客亦能传好信，

山僧多解说南朝。云阴出浦看帆小，草色连天见雁遥。

别有空园落桃杏，知将丝组系兰桡。
天仙子·水调数声持酒听
张先（宋代）

时为嘉禾小倅，以病眠，不赴府会。

水调数声持酒听，午醉醒来愁未醒。送春春去几时回？临晚镜，伤流景，往事后期空记省。
沙上并禽池上暝，云破月来花弄影。重重帘幕密遮灯，风不定，人初静，明日落红应满径。
渡扬子江
曹应枢（清代）

临流不尽古今情，眼底金焦画未成。南北中分谁设险，英雄百战半留名。

残钟月落瓜州渡，暮柝风高铁瓮城。酾酒舵楼歌一阕，鱼龙惊起夜潮生。
秋晚河西县楼送浑中允赴朝阙
卢纶（唐代）

高楼吹玉箫，车马上河桥。岐路自奔隘，壶觞终寂寥。

芳兰生贵里，片玉立清朝。今日台庭望，心遥非地遥。
苦寒
王之道（宋代）

风屑琼寒透薄帷，拥裘端与火相宜。
暖回炽焰身成直，拨到残灰手欲龟。
赠炭尚谁怜正曜，授薪还自愧支离。
不甘力请从缁侣，苦调寒窗强作诗。
高宗圣神武文宪孝皇帝挽诗二首
杨万里（宋代）

更造今光武，中兴昔武丁。
云昭河洛画，天作典谟经。
立极余三纪，颐神再一星。
尧山邻禹穴，松雪蔚争青。
三游钱园并题四时画图
陈起（宋代）

只因闲未得，又慕得闲名。
一幅无尽态，四时有馀情。
吟清招鹤伴，机熟付鸥盟。
坐久不知晚，前汀烟水横。
水调歌头
葛长庚（宋代）

土釜温温火，橐＿动春雷。三田升降，一条径路属灵台。自有真龙真虎，和合天然铅汞，亦子结真胎。水里捉明月，心地觉花开。

一转功，三十日，九旬来。抽添气候，炼成白血换骷骸。四象五形聚会，只在一方凝结，方寸绝纤埃。人在泥丸上，归路入蓬莱。
机禅人出丐求颂
释正觉（宋代）

尘刹分身看化机，青烟几处午家炊。
面墙坐照丛林事，持钵丐缘云水饥。
出谷鸟传春次第，漾舟人爱月相随。
归来定有饱参句，笑解枯禅篾肚皮。
诸菊咏十二首 其十一 金钱菊
张黼（明代）

六宫欢笑破春颜，正是君王赐阿环。惆怅龙文千载后，却随秋卉落人间。
挽李参政母封氏淑人
罗亨信（明代）

年逾三十失夫天，洁白坚持誓不迁。教子功勤名已遂，治家清不业能全。

寿登耋耄违荣养，梦入蓬莱位列仙。宗伯铭文昭百世，更无遗恨到重泉。
拟唐宫词十首 其一
马祖常（元代）

华清水殿绣芙蓉，金鸭香消宝帐重。竹叶羊车来别院，何人空听景阳钟。
谒金门 待须竹
王夫之（明代）

閒不得。閒得也应相即。除却镜中霜鬓识。更谁通消息。

多病年来无力。翠嶂层层相隔。珍重杨花风起日。觅浮萍踪迹。
句
李师中（宋代）

山如仁者静，风似圣之清。
春草
释文珦（宋代）

菶菶萋萋绿渐滋，昔人辞意足推。
由来南浦伤离日，不似西堂得句时。
行旅独看空感慨，池塘关梦自神奇。
吾虽万事皆慵懒，春草生时亦有诗。
满庭芳（辛丑春日作）
洪适（宋代）

华发苍头，年年更变，白雪轻犯双眉。六旬过四，七十古来稀。问柳寻花兴懒，拈筇杖、闲绕园池。曾中有，青州从事，无意唤琼彝。

人生，何处乐，楼台院落，吹竹弹丝。奈壮怀销铄，病费医治。漫道琴弦绿绮，游鱼听、山水谁知。盘洲怨，盟鸥闲阔，瘗鹤立新碑。
柳（一作和白乐天诏取永丰柳植上苑，时为东都留守）
韩琮（唐代）

折柳歌中得翠条，远移金殿种青霄。

上阳宫女含声送，不忿先归舞细腰。
宫词 其十五
赵佶（宋代）

都府新仪置六曹，壮威京尹势增豪。屡空囹圄人知化，典宪从中力不劳。
真符女与申屠澄赠和诗（女和）
佚名（唐代）

琴瑟情虽重，山林志自深。常忧时节变，辜负百年心。
敬夫用熹定王台韵赋诗因复次韵
朱熹（宋代）

新诗通造化，催出火轮来。云物低南极，江山接汉台。

心期千古迥，怀抱一生开。回首狂驰子，纷纷政可哀。
鄂渚悟道歌
吕岩（唐代）

纵横天际为闲客，时遇季秋重阳节。阴云一布遍长空，

膏泽连绵滋万物。因雨泥滑门不出，忽闻邻舍语丹术。

试问邻公可相传，一言许肯更无难。数篇奇怪文入手，

一夜挑灯读不了。晓来日早才看毕，不觉自醉如恍惚。

恍惚之中见有物，状如日轮明突屼。自言便是丹砂精，

宜向鼎中烹凡质。凡质本来不化真，化真须得真中物。

不用铅，不用汞，还丹须向炉中种。玄中之玄号真铅，

及至用铅还不用。或名龙，或名虎，或号婴儿并姹女。

丹砂一粒名千般，一中有一为丹母。火莫燃，水莫冻，

修之炼之须珍重。直待虎啸折颠峰，骊龙夺得玄珠弄。

龙吞玄宝忽升飞，飞龙被我捉来骑。一翥上朝归碧落，

碧落广阔无东西。无晓无夜无年月，无寒无暑无四时。

自从修到无为地，始觉奇之又怪之。
良佐留别诗颇凄惋次韵叙闲居之乐以释之二首
陶梦桂（宋代）

困人天气昼沉沉，饭罢茶瓯尽放深。
笑领故人游竹洞，因寻诗句到梅林。
已教儿去将诗写，又唤孙来把酒斟。
行乐既知明日少，合如吾祖惜分阴。
月林
韩淲（宋代）

秋池浸秋月，梅影摇清流。数枝虽未花，横斜已幽幽。

白酒孰饮我，同来亦良谋。杯行景自佳，风叶何飕飗。
游虞山兴福寺
周才（宋代）

兴福相传古道场，杖藜乘兴访支郎。
案翻梵贝烟消篆，院寂棋声日转廊。
玉版参师多古意，石梅问讯几时香。
禅家识得诗风味，清供杯茶熟煮汤。
漕运兵三首 其三
林光（明代）

风尘飞捲酒旗轻，尽日惟闻打号声。自顾无钱堪买酒，夜凉交枕月华明。
三姝媚 寒食梵王渡园作
朱祖谋（清代）

閒芳明倦眼。殢馀寒林亭，冶春过半。笑靥临池，有露桃依旧，避人妆面。

伫立妍香，花信与、东风俱换。野水鳞鳞，不上金杯，茗怀深浅。

随地登楼能惯。便冷节相携，暗愁轻遣。报答风光，要水漘烟次，小诗寻遍。

软脚行芳，明月事、筇枝先懒。坐久夕阳逾好，归轮漫转。
寿陈左相
李商叟（宋代）

龟蹲印势接灵峰，杰出真贤盛代中。
玉燕昔符仙梦异，金瓯果覆相名雄。
两京政拟汾阳复，六计应论户牖功。
世合中兴多喜色，边头时有捷书通。
姑苏道中
林宪（宋代）

愁来雨声悲，愁去雨声好。
忽然扣舷歌，云雾生缥缈。
日夕风雨寒，园林闃如扫。
静坐观物化，荣谢亦草草。
初秋雨后
曹之谦（元代）

积雨荡烦暑，回风吹早凉。老苔翻旧碧，病叶堕新黄。

久客应吾道，浮生半异乡。黑貂浑弊尽，愁看一开箱。
八月二十八日与潘少白刘君英草酌耕养堂时刘正仲以求免役入城予亦为群小见厄者也
舒岳祥（宋代）

二子论秋夜，秋蛩是四邻。叶黄狐下陇，灯暗鼠欺人。

借誉门多客，临危俗少亲。平生刘正仲，于此见情真。
雨中公瑕邀游石湖登治平寺作得来字
王世贞（明代）

系榜湖桥屧径开，偶逢精舍锁崔嵬。莲花倒插空中镜，萝薜长悬定后台。

夕雨渐从茶磨敛，故人能载酒船来。无烦听讲三生法，倚石看云更几回。
比收张伯子尚书书报诸公有相招意因赋拙句
虞俦（宋代）

天上张公子，殷勤忽枉书。
几年怜尜倒，今日遂吹嘘。
贡喜惭何暮，冯招恐不虚。
吾生真有命，造物合何如。
水葓
文同（宋代）

红芳宵露清，翠节晓霜犯。
雨后晒残日，秋容满庭楹。
车中无事辄得小诗，宿店后即书于壁 其三
薛镛（清代）

叠嶂层峦石径斜，涧溪清浅醮红霞。风尘莫谓无佳境，一路幽香扑枣花。
吟客枉访酒边走笔以赠
董嗣杲（宋代）

读书无灵时易过，剩得此身寄寒饿。
浮议徒然强雌黄，孤生已拚蚁旋磨。
江湖说诗在处多，字不堪煮诗奈何。
不若将军氈帐醉，儿郎帐里传羌歌。
归寻种秫安愚分，微名微利天所靳。
长沮桀溺隐者欤，耦耕曾答仲由问。
浊世悲欢无歇时，公事不了归痴儿。
胸蟠今古何足恃，得醉且醉莫须疑。
酒边说诗真是赘，说诗断是败人意。
醉入羲昊洪荒前，消取霎时邯郸睡。
岁年宁免驱尘劳，劳不成功亦滔滔。
终须侪入千百众，坐对柏烟穿布袍。
自楞伽寺晨起泛舟，道中有怀
许浑（唐代）

碧树苍苍茂苑东，佳期迢递路何穷。一声山鸟曙云外，

万点水萤秋草中。门掩竹斋微有月，棹移兰渚淡无风。

欲知此路堪惆怅，菱叶蓼花连故宫。
寄钱牧翁
陈子升（明代）

虞山远见紫芝荣，鹤发人间有老成。眉宇欲开枚叔赋，齿牙曾忝谢公情。

缥缃字化千编蠹，丝竹歌残百啭莺。谁共容台高典礼，钧天回首醉咸英。
挽著作王先生蘋 其三
章宪（宋代）

西观才黔突，题舆却佐州。济时卑管晏，赍志在春秋。

暧暧孤云没，沈沈厚夜幽。升堂闻礼乐，终觉愧程仇。
途次即景
仲永檀（清代）

雨余秋色满林丛，揽辔遐观四望同。柳惹青苔身并绿，柿沾白露叶初红。

远山牧笛横牛背，近水芦花拂马騣。薄暮荒村聊对酒，一弯新月透帘栊。
哀鲁国宣靖曾公三首 其二
刘摰（宋代）

鼎铉调元久，貂冠就第闲。朝廷方宪老，梦寐忽颓山。

白日佳城启，东园秘器颁。深宫那可见，桃李在人间。
赞布袋
释法薰（宋代）

掣风颠，走市廛。
回头顾盼，拄杖横肩。
山僧既见，不可无言。
{囗里加力}，放下破布袋，
与你一文钱。
和程郡侯游清源山作二首 其一
王慎中（明代）

山城春半烟光好，为政风流解眺登。盘辟偏寻泉畔石，攀援每值古时藤。

名花践遍香沾吏，法偈吟成写与僧。谁言朱绂能相绕，即此丹梯已可凌。
送慎大卿解官侍亲
徐铉（宋代）

圣朝无事九卿闲，蔼蔼东门彩服还。
旧日高名齐汲郑，今朝至行似曾颜。
更怜霜髩垂玄发，犹恨深居远旧山。
老鹤乘轩真自愧，徘徊空在稻粱间。
刘禹锡
徐钧（宋代）

取水枫林莫怨嗟，钟声才听又天涯。
如何一斥终难反，为赋玄都观里花。
春日宴钦桃李园续太白之兴 其一
王渐逵（明代）

春日忽相慊，携壶尽日看。风生锦步幛，露滴玉琅玕。

细草迷芳渚，轻桡泛碧澜。蓬壶知不远，为尔重盘桓。
甲寅十月十九日有感
林希逸（宋代）

当年瑞节庆虹流，冷落如今阅几秋。鼓腹遗民犹诧说，攀髯诸老更谁留。

玉梅枝上春长在，金粟堆边云正愁。追记鹄袍陪拜日，晓风黄伞望宸旒。
戏题听琴手卷
陆文圭（元代）

流水高山不用弹，巴人下里众皆欢。
只今何处求钟子，多向文兰作考官。
次韵卢康伯别家塾后示惠二诗 其二
许及之（宋代）

如君摸索不难知，匡鼎来时解说诗。莫作瓜分甜后蒂，已拚樗散鬓成丝。

闻閒岁月壶中永，取静光阴隙外驰。莫道广文心似铁，知心犹有赋梅诗。
立春内中帖子词·皇后阁
王珪（宋代）

未染仙人杏，先柔帝女桑。
应知蚕事早，不独门年芳。
皇太后合春帖子六首
苏颂（宋代）

蓬莱殿里春开宴，长乐宫中帝奉亲。
妇顺母慈流美化，万方歌颂赞娥莘。
同郑君瑞出濑溪即事十首
刘克庄（宋代）

豪士宁沦鬼趣中，曼卿昔去管芙蓉。
君今定作梅花主，来往山间傥一逢。
霜天晓角（和赵教授韵）
吴潜（宋代）

新词唱彻，字字珠玑屑。更有张颠草圣，何止是、成双绝。

金粟如霏雪，扫地为芳席。且令诸公一笑，怕明夜、无此月。
次徐户都韵
刘克庄（宋代）

不能测海更窥天，颇废开荒与粪田。
碧眼睛中疑有崇，白蕉肘后惜无传。
佛云泡影应如是，儒说心思既竭焉。
老子冥搜难属和，公诗美似弹丸圆。
感兴五首
于石（宋代）

晋人杀鸣犊，孔子不渡河。
河之水洋洋，临流一长歌。
岂无舟与楫，所惧蛟与鼍。
蛟鼍任险怪，不度如我何。
黄鹄一远举，奚忧婴网罗。
和善之寄游何道二山 其一
牟巘（宋代）

行尽千峰日未晡，斋馀扣槛唤红鱼。百梁扶栋神输巧，一铎鸣檐乐出虚。

那得诗情陪岛可，但誇山色胜衡庐。老禅趺坐浑无语，案上旁行几叶书。
襄阳乐·女箩自微薄
佚名（南北朝）

女箩自微薄，
寄托长松表。
何惜负霜死，
贵得相缠绕。
秋日书怀
张舜民（宋代）

凉风起天末，何物动人愁。
一室关河暮，三年草木秋。
高文谁吊屈，晚节漫依刘。
独怪瀼西叟，巴江得久留。
江上
饶节（宋代）

秋江渺渺秋风急，芦花不飞露犹湿。江头倚杖不逢人，鹭鹚飞上渔舟立。
曹娥庙
翁逢龙（宋代）

再拜灵娥庙，魂清若可招。
幡风吹古流，帆月落残潮。
碑有行人读，香多野客烧。
迎神汉朝曲，时听起云霄。
舟行五绝
张耒（宋代）

猎猎西风秋水清，野花寒草傍流生。
沙边水鹤待鱼立，石底暗蛩先夜鸣。
停云诗
刘敞（宋代）

停停何山云，霭霭在我庐。浓光贲草木，润气下琴书。

望望若可亲，久之翳寒虚。坐恐猋风来，东西随所如。

我道与世异，里闾相见疏。嗟云亦何事，低徊能慕予。

谅以无心故，形影暂相于。
菊
刘克庄（宋代）

性迟故故待霜天，珠蕾金苞带露鲜。
曾有餐之充雅操，又云饮者享高年。
骚留楚客芳菲在，史视胡公粪土然。
莫道先生真鼻塞，幽芗常在枕囊边。
夫人閤端午帖子 其十
胡宿（宋代）

彩艾相传禳故气，香茅竞爱结灵芳。炎洲正觉仙游盛，化国偏知日景长。
偈颂二十三首 其三
释云岫（宋代）

久渴逢甘雨，他乡见故知。洞房花烛夜，金榜状元归。
戏赠吴鹿长
李流芳（明代）

去年逢子西湖曲，新妆绮疏映湖渌。一曲干杯笑不停，灯下酡颜胜红玉。

今来丰干子出迎，讶子形骸太瘦生。自言脾病连三月，斋厨冷澹如枯僧。

吁嗟别子曾几时，昔时豪华今尔为。吴郎吴郎我知子，子病可疗癖难医。

自古钟情在我辈，仆本恨人谙此味。风流老却梦已陈，古剑悠悠犹有气。

桃叶渡头望眼赊，秦淮月对白门斜。朱弦罢弄乌丝湿，我闻断肠况子耶。

我尝爱子胸怀真，少许却胜多许人。但恐君情犹未至，情痴未足为君累。

纵令黑瘦来清虚，不似肥痴拥渣滓。况子貌枯神转腴，高谭炯炯双眼珠。

岂有此人为情死，终看梦觉成栩蘧。
九日晦日登烽火山
林亦之（宋代）

兴来走上烽火山，著足不定秋风寒。
四边黄茅滑如雨，低头一看毛发竖。
几年要到紫菜乡，大练小练并东墙。
如今一时在眼傍，白云浮水天茫茫。
酒阑更欲吊虎屋，无端日脚相催促。
一奴魋髻一跋足，逐我下山如野鹿。
沽酒
周用（明代）

一春白发斗丝长，无奈春归唤酒尝。
日晒一林梅子熟，风吹满店柳花香。
汉江初泼葡萄绿，银海频浮琥珀光。
消得百年三万日，不妨还醉六千场。
宿太平宫葆清庵自和少年壁间戊辰岁所作韵是
岳珂（宋代）

西风几载动边尘，不见长平奉国珍。
汗浃历时嘶石马，锋销何国铸金人。
消磨国月平生志，惭丑烟霞自在身。
天意不关人事倦，新醅小漉葛头巾。
过南山
徐贲（元代）

乱峰幽石绕周回，竹阁萧然对涧开。不与青山有缘者，谁能著屐此中来。
渭上偶钓
白居易（唐代）

渭水如镜色，中有鲤与鲂。偶持一竿竹，悬钓在其傍。

微风吹钓丝，袅袅十尺长。谁知对鱼坐，心在无何乡。

昔有白头人，亦钓此渭阳。钓人不钓鱼，七十得文王。

况我垂钓意，人鱼又兼忘。无机两不得，但弄秋水光。

兴尽钓亦罢，归来饮我觞。
偈颂一百二十三首 其一○二
释普度（宋代）

是法住法位，世间相常住。昨日大风潮，吹折山前树。

云自向天飞，水流朝海去。
感春三首用退之韵 其二
程俱（宋代）

今晨风日佳，积潦亦已退。安能如寒龟，自絷形骸内。

春风入桃脸，巧笑已无赖。谁云五亩园，浩荡了无外。

流年不可攀，短发久已白。星星亦种种，那复三万尺。
子规
来鹄（唐代）

雨恨花愁同此冤，啼时闻处正春繁。

千声万血谁哀尔，争得如花笑不言。
满庭芳 清暇轩坐雨书怀，简戴玉笙运判
陈祖绶（清代）

绿柚垂丸，赪桐缀瓣，秋虫声里凉禁。檐牙墙角，万籁作商音。

但见溜飞如瀑，堆青处不辨浓阴。江乡路，他乡骨肉，一样别离心。

沈沈。香篆外，谱花作史，编草成吟。愧埋头伏案，蠹简搜寻。

敢说国门有价，能易得一字千金。犹私幸，春风绛帐，偏我受知深。
八月初十日夜露坐场圃新月半破前溪夜舂俯仰寥泬小儿子周在侧忽引翁袖曰月照山重也聊记其语
舒岳祥（宋代）

露叶堕清响，隔烟闻暝舂。夕岚那可拨，月照山重重。
送洪秘丞知大宁监
梅尧臣（宋代）

三峡蛮溪上，千山楚俗兼。
妇人樵入市，官井货专盐。
魑魅或为患，猕猴常可嫌。
君能厚风化，男子使腰鎌。
慈圣光献皇后挽辞七首
苏颂（宋代）

帟室深攀慕，仙都去不归。
悲凉虚水殿，彷佛见铢衣。
难复金龙驾，终开白兽扉。
西郊三百里，雨涕万人挥。
初入大峨
范成大（宋代）

烟霞沉痼不须医，此去真同汗漫期。
曾款上清临大面，仍从太白问峨眉。
山中缘法如今熟，世上功名自古痴。
剩作画图归挂壁，他年犹欲卧游之。
封詹事王公葬词四章 其一
王世贞（明代）

尘世虽堪恋，钧天已借留。神孙化玉局，令子覆金瓯。

帝日悬碑首，卿云挂垄头。此时华表上，应有鹤来投。
偈颂一百零一首
释慧性（宋代）

雨过长空，檐头滴滴。
觌面相呈，人信不及。
信得及，万古长空元不湿。
挽少师相国李公
张元干（宋代）

往在东都日，伤心丙午年。
不从三镇割，安得两宫迁。
抗议行营上，排奸御榻前。
英风成昨梦，遗恨落穷边。
送王无咎善邵康节皇极数二首
杨万里（宋代）

安乐窝中书一编，君从何许得真传？
我无杜曲业麻在，也道此生休问天。
新城甲仗楼
张籍（唐代）

谢氏起新楼，西临城角头。图功百尺丽，藏器五兵修。

结缔榱甍固，虚明户槛幽。鱼龙卷旗帜，霜雪积戈矛。

暑雨熇烝隔，凉风宴位留。地高形出没，山静气清优。

睥睨斜光彻，阑干宿霭浮。芊芊粳稻色，脉脉苑谿流。

郡化黄丞相，诗成沉隐侯。居兹良得景，殊胜岘山游。
与青虬子话山游之乐
陈曾寿（清代）

閒话清游意气浓，随身一剑识孤踪。霞边秋色江村柳，雨后晨光岳寺松。

良友寄书兼茗至，古碑扪字忽云封。归来偃卧城笳夕，犹误僧楼夜半钟。
冰山行
李昱（明代）

玄冥之域穷阴乡，冰山屹立遥相望。盘根下令厚地裂，上令旭相无精光。

雕琼镂玉千万状，阴机煜煜孰敢当。冰蚕五色不补衮，冰柱百尺撑明堂。

大峰小峰亦旁出，争挟气势相轩昂。公然列镇冲要地，或为推裂乌台纲。

东方苍龙爪欲堕，南方赤鸟口尽僵。北方乌龟寒缩颈，于菟敛尾蹲西方。

独操巨柄凛难触，众人仰视心彷徨。白水真人凝不流，桂薪粒玉吁可伤。

九州封豕食人肉，旌旗遍野尘沙黄。金城汤池尽瓦砾，往往白骨堆秋霜。

新魂旧鬼相间哭，哭声落相连穹苍。赤者为狐黑者乌，北风其凉雨雪雱。

凤凰高飞避矰缴，梧桐不复生朝阳。天威凭凭上帝怒，赫相回照天中央。

冰山倾刻付流水，百丑显露那能藏。乃知真龙合变化，捲舒雷电功微茫。

崔嵬巀嶭今安在，徒逞凶恶干天常。昆崙自高太华峻，齐天作镇垂无疆。

君不见万岁山前春色里，红云紫雾朝东皇。
句 其八
韦奇（宋代）

山风嘘冷信，檐溜管离情。
酒醒
徐夤（唐代）

酒醒欲得适闲情，骑马那胜策杖行。天暖天寒三月暮，

溪南溪北两村名。沙澄浅水鱼知钓，花落平田鹤见耕。

望断长安故交远，来书未说九河清。
所矶
董嗣杲（宋代）

所矶耸拔大江东，枭能害人时所恶。
或谓水沃石上来，以浇易所本无据。
前对三山削遥翠，左望邑庐如栉布。
政和观额颁宁渊，青墩月出寒沙暮。
仙屋周遭二十间，常容苦行挂单住。
于湖题字迹已湮，拍矶只有风涛怒。
下观转经送轮藏，若徒自希檀施顾。
饱饮临江望此矶，此水终身不曾渡。
青鞋寻胜亦痛快，斜阳迅如箭锋度。
蒲帆挂起只瞬息，顷刻便舣芜湖步。
破舟可弃迹可安，邑桥官店暂寻寓。
酾酒叹歌谢江灵，高眺月江足诗句。
和李都官春日见寄
葛密（宋代）

闻说年来绝世荣，更将高节傲时明。
诗腴偏得味中味，琴的静弹声外声。
宴榭日长花影驻，春池风细水纹生。
相望空欲閒相见，彼此闲居懒送迎。
冬夜有感
范浚（宋代）

宵长倦观书，掩帙起微步。徘徊檐隙月，点缀竹稍露。

寒空顽无风，寂历雁时度。不知何处村，尚急野塘戽。

哀哉当丙夜，取水穷沮洳。得无空鱼群，一举不复顾。

那知今竭泽，无复鱼可捕。天公仁百物，暴殄天所怒。

褰裳欲从之，告以盍长虑。浮云暗林野，恐堕荆棘路。

出门还入门，此意定谁喻。遣兴强微吟，凄凉不能句。
偶作
释日益（宋代）

金谷春光长满眼，红药花梢香烂漫。
昨夜西风一陈寒，遍地残芳落何限。
王孙醉倒不知归，犹向栏边索金盏。
次韵答马中玉三首
黄庭坚（宋代）

仁气已蒸全楚尽，同云欲合暮江前。
争春梅柳无三月，对雪樽罍属二天。
题含虚南洞
张大直（宋代）

云岭嵯峨挂夕阳，含虚南洞更徜徉。
书堂犹觉宝薰在，石铫微闻仙茗香。
遥想钓鱼台上客，飘然驾鹤白云乡。
洪崖有路通仙岛，当日无人报始皇。
和梅圣俞感李花
王珪（宋代）

朝摘桃花红破萼，暮摘李花繁满枝。
客心浩荡东风急，把酒看满能几时。
舞衣未放哀弦阕，鷤{左圭右鸟}欲鸣花影绝。
将军白首不功名，霸陵千古流青血。
归来
杜甫（唐代）

客里有所过，归来知路难。
开门野鼠走，散帙壁鱼干。
洗杓开新酝，低头拭小盘。
凭谁给麹蘖，细酌老江干。
(洗杓开新酝，低头拭小盘 一作：洗杓開新醖，低头著小冠)
酬襄阳储检法
项安世（宋代）

客子朝莫去，相过能几回。
少留贫快论，多病畏深杯。
年少难量在，天姿信美哉。
短檠三万卷，莫待老相催。
浩歌行送建宁陈泰之官胥江
沈彬（唐代）

十年前饮贪泉水，隐之肝胆心相似。今日送君十年后，抉出肝胆犹如旧。

丈夫何必尽公卿，男儿须留身后名。珠海潮生月正出，石门风静雨初晴。

浩歌放浪中流饮，疏星倒影银河横。故人若问今能不，簿书除却眼前清。
精卫·北风荡天地
夏完淳（明代）

北风荡天地，有鸟鸣空林。
志长羽翼短，衔石随浮沈。
崇山日以羽，沧海日以深。
愧非补天匹，延颈振哀音。
辛苦徒自力，慷慨谁为心？
滔滔东逝波，劳劳成古今。
句
夏侯嘉正（宋代）

两制诚堪美，青云侍玉舆。
沁园春
佚名（元代）

大道无名，大音希声，大器晚成。笑迷人管见，不言便了，似钻冰取火，纽石为绳。

使尽精神，虚劳神用，缘木求鱼甚日烹。愚痴辈，磨砖作镜，怎睹光明。

何须百计经营。守朴朴淳淳绝爱憎。澄虚心实腹，谷神不死，深根固蒂，久视长生。

湛湛澄澄，先天先地，一气寥寥混杳冥。希夷理，这一轮皎月，无缺无盈。
送魏君致远之吴兴兼寄祝修中
朱长文（宋代）

庠中今多材，灿若荆岫玉。
琢磨观粹美，尤爱魏与祝。
二子幼相友，共学横山麓。
抱书来泮宫，美质异碌碌。
文辞堪适用，光莹轻缣幅。
前年掇高选，丽赋人争录。
吴兴太守贤，好善下白屋。
贻书勤聘礼，扫榻待英躅。
伯乐过冀北，所顾皆骥騄。
翩翩告别去，舟泛苕溪渌。
南陔争亲养，聊以奉水菽。
愧我不能留，嗈嗈想鸿鹄。
良辰振六翮，一举耸群目。
云汉期高翔，稻梁非所欲。
绝句二首
吕希哲（宋代）

水晶宫殿玉花零，点缀空槐卧素屏。
特敕下帘延墨客，不因风雪废谈经。
柳含烟
毛文锡（五代）

隋堤柳，汴河旁。夹岸绿阴千里，龙舟凤舸木兰香。

锦帆张¤

因梦江南春景好，一路流苏羽葆。笙歌未尽起横流，

锁春愁。

河桥柳，占芳春。映水含烟拂路，几回攀折赠行人，

暗伤神¤

乐府吹为横笛曲，能使离肠断续。不如移植在金门，

近天恩。

章台柳，近垂旒。低拂往来冠盖，朦胧春色满皇州，

瑞烟浮¤

直与路边江畔别，免被离人攀折。最怜京兆画蛾眉，

叶纤时。

御沟柳，占春多。半出宫墙婀娜，有时倒景醮轻罗，

麴尘波¤

昨日金銮巡上苑，风亚舞腰纤软。栽培得地近皇宫，

瑞烟浓。
纪事 其四
王彦泓（明代）

歇却哦诗敛却狂，洗空心地著欢娘。醉来不敢忘团扇，梦去犹防泄异香。

平日性情工戏谑，近来行止学矜庄。虽云见面无多刻，定用闲愁万斛偿。
逢曹子敬知录三首
董嗣杲（宋代）

相逢愁醉霅溪西，老却陈思七步诗。
二十年前亲擢第，孤忠曾际穆陵知。
前人载酒光风霁月□醉中
陈著（宋代）

春渐老，年已耄，
一时自适非不要。花香妙，
柳腰袅，老怀未怯输年少。
东风吹吹杖履便，燕娇莺姹不我嫌。
南邻载酒西邻会，鸭肝猪肚供肥甘。
回头看浮世，晨炊晚不继。
我非世外人，乃为醉饱计。
乐极愧生难为辞，礼谨意厚辞则非。
何妨真率存古道，杯茶盏酒会亦奇。
雨韭夜，菜羹社，
前有杜老后司马。金谷楼台灰尘飞，
两家淡薄千年话。
霜叶飞·题君善祝发图
沈宜修（明代）

闷怀难表。西风弄，愁人踪迹颠倒。笑弃华发付凄凉，露泣芙蓉倒。梦破柳烟胡蝶晓。沈吟掷镜寒云扫。世事总休休，但倩取幽窗月影，夜半留照。
憔悴，动处非狂，愁时易醉，画里人应知道。绕崖黄叶正纷纷，好共哀猿啸。落蕊楚江君莫恼。芳洲处处悲秋早。自有闲云飞伴，松月山空，桂丛烟渺。
投江西曾宪二首
戴复古（宋代）

诸贤皆在位，治效尚迟迟。
污吏未能去，明君若可欺。
外台天耳目，正士国根基。
既揽澄清辔，那无按察时。
太原览古 其一
戴纯（清代）

表里山河三晋疆，古今无恙控西方。衣冠竞说唐虞盛，争战从知赵魏强。

石岭关横云叆叇，筹边楼迥夜苍凉。升平人自忘形胜，披拂春风蔓草芳。
题五丈原二寄木
赵抃（宋代）

古庭薜荔附长松，岁寒共有凌霜操。诸峰冻合万木彫，看取门外长安道。
台湾竹枝词 其二十二
谢金銮（清代）

南郊东转路丫叉，斜日缘成到法华。暂得托身无上地，小西天外见昙花。
山庄
赵汝燧（宋代）

门掩斜阳岸，溪横独木桥。山禽弄春舌，堤柳舞风条。

世事雪双鬓，生涯水一瓢。似闻邻酿熟，自往不须招。
温原庙神御此还和谢景思韵
王之望（宋代）

灵舆归路肃班斑，帐殿秋风响佩环。
九庙向来连北阙，五陵依旧对南山。
玉衣不受清尘涴，风马应随采仗还。
行起奉常陪荐享，天威咫尺侍悬间。
送林府教英发
释居简（宋代）

元化钧陶铸，先生独铸颜。不祥麾跃冶，至蕴剖藏山。

幌冷云垂地，名脩玉缀班。圜桥俨冠带，鹄立望公还。
自嘲
郑獬（宋代）

乐府休翻白苎歌，樽前已怯卷红螺。
壮心虽欲未伏老，争奈秋来白发何。
赓庚使和毛君玉送墨梅韵
施枢（宋代）

东风吹上岁寒枝，笔下工夫颇涉奇。
此操直应同晚节，有香亦合伴冰姿。
淡於浅水笼蟾夜，清似疏篱压雪时。
春在小窗横幅里，调羹深意许谁知。
龟化
宋京（宋代）

君不见秦时张仪筑少城，土恶易败还颠倾。力疲智竭筑未就，神龟为尔开其灵。

龟行所至城不圮，板筑之功以此已。功成隐去智且贤，城下于今祗流水。

殷勤高谢余且网，不梦元君宁自放。仪兮仪兮奈尔何，口舌纵横饰欺妄。

天使神龟笼尔术，不言而行功自毕。安得人灵若尔灵，照见百为心遐逸。
薏苡
陆游（宋代）

初游唐安饭薏米，炊成不减雕胡美。
大如芡实白如玉，滑欲流匙香满屋。
腹腴项脔不入盘，况复餐酪夸甘酸。
东归思之未易得，每以问人人不识。
呜呼，奇材从古弃草菅，君试求之篱落间！
送许八拾遗归江宁觐省甫昔时尝客游此县…图样志诸篇末
杜甫（唐代）

诏许辞中禁，慈颜赴北堂。圣朝新孝理，祖席倍辉光。

内帛擎偏重，宫衣著更香。淮阴清夜驿，京口渡江航。

春隔鸡人昼，秋期燕子凉。赐书夸父老，寿酒乐城隍。

看画曾饥渴，追踪恨淼茫。虎头金粟影，神妙独难忘。
窗前古槐二首
裘万顷（宋代）

密叶繁阴画不成，捲帘双眼为渠明。
人间炎热无来处，赢得轩窗分外清。
七峰阁作呈广心从
洪朋（宋代）

七峰层叠割人境，宝阁排空春昼静。朱甍碧瓦势欲飞，琼树瑶林烂相映。

谪仙对此佳兴发，人物山川两清绝。维摩方丈夜阒寥，老人宴坐无言说。
次韵裴尉过马鞍山
黄庭坚（宋代）

青山如马怒盘旋，错认林花作锦鞯。
君不据鞍朝玉帝，岂宜长作市门仙。
刘丑厮诗
苏轼（宋代）

刘生望都民，病羸寄空窑。
有子曰丑厮，十二行操瓢。
墦间得馀曰，雪中拾堕樵。
饥饱共生死，水火同焚漂。
病翁恃一褐，度此积雪宵。
哀哉二暴客，掣去如饥鸮。
翁既死于寒，客亦易此龆。
崎岖走亭长，不惮雪径遥。
我仇祝与苑，物色同遮邀。
行路为出涕，二客竟就枭。
譊譊诉我庭，慷慨惊吾僚。
曰此可名寄，追配郴之荛。
恨我非柳子，击节为尔谣。
官赐二万钱，无家可归娇。
为媾他日妇，婉然初垂髫。
洗沐作小史，裹头束其腰。
笔砚耕学苑，戈矛战天骄。
壮大随所好，忠孝福可徼。
相国有折胁，封侯或吹箫。
人事岂易料，勿轻此僬侥。
登单州城楼
吕希哲（宋代）

断霞孤鹜欲寒天，无复青山碍目前。
世路崎岖饱经历，始知平地是神仙。
元宵漫兴
王磐（明代）

天风吹散赤城霞，散落人间作九华。
夹路星球留去马，烧空火九乱归鸦。
笙歌醉月家家酒，帘幕窥春处处花。
一派云《韶》天外迥，不知仙驭过谁家。
和邓成材五绝
邓肃（宋代）

朱紫纷趋左衽班，羡君不动屹如山。
卷将禹稷平生志，掉首归为陋巷颜。
池亭间坐
陈汾（清代）

终日虚亭坐，身间喜地偏。雨余低岸柳，风定落地莲。

无事成佳日，耽书娱小年。北窗堪一卧，高枕自悠然。
朱师关画梅溪春晓图
张镃（宋代）

梅溪之水何清哉，万顷玉碧天边来。
两山拱挹各异状，上有磅礴巨石菜落生莓苔。
松萝笼蒙共纠结，带映万蕊纷瑶瑰。
香繁粉艳露凝湿，下视凡卉真舆台。
露裾褊褼彼仙子，褰裳矫首遥相俟。
心清悟物思相羊，指点八极供翱翔。
胎仙舞空为前导，紫芝煜煜更芬芳。
时当初霁放晓色，赫日滉漾咸池光。
罗浮幽梦奚烦数，西湖漫赋横斜句。
相逢弭棹定情亲，翠榴瑶罂恣倾举。
东鸦西兔从飞驰，维北有斗南有箕。
化工精妙得师旨，写入缣素不使捐毫釐。
保当著身此溪上，溪清梅白森相向。
吾与二子成三人，共看桑田乾海浪。
浴蚕沙溪水一首为上饶陈烈妇作
戴表元（宋代）

浴蚕沙溪水，采桑玉山巅。
丝成白棱棱，胶作烈妇弦。
烈妇何所言，弦中意缠绵。
一说鸾影孤，二诉雏巢穿。
巢穿尚可葺，影孤恨终天。
有食不自肥，众禽仰喉咽。
真宰悯其疲，劳役尽驰蠲，
及今雏长成，雏群亦蹁跹。
朝阳照岩林，枯槁生光妍。
黄蘖谁谓古，铁石谁谓坚。
请君屏俗耳，听我沙溪篇。
喜雨口号呈陈守伯固十二首
陈造（宋代）

使君手有垂云帚，虐魃妖螟扫不馀。
十顷飞蝗载蛆死，已濡银笔为君书。
湖居杂兴八首
白珽（元代）

三贤犹得仰高风，冠服虽殊气味同。
后五百年无继者，桃花含笑夕阳中。
送龚鼎臣谏议移守青州二首
苏辙（宋代）

稷下诸公今几人，三为祭酒发如银。
梁王宫殿归留钥，尚父山河属老臣，沂水弦歌重曾点，菑川故旧识平津。
过家定有金钱费，千里争看衣锦身。
面山负海古诸侯，信美东方第一州。
胜势未容秦地险，奇花仅比雒城优。
新丝出盎冬裘具，贡枣登场岁事休。
铃阁虚闲官酿熟，应容将佐得遨游。
癸未始秋得丹霞愿来大师书并惠木樨饯作此答之 其二
何绛（明代）

河干从别后，两度隔秋霜。不是怜聋俗，音书谁寄将。

如何琼玖赠，忽觉木樨香。自匪承当者，空惭负晦堂。
江楼夜月怀故山友人陈聘君吴樗乡
严羽（宋代）

昨夜江楼月，思君好断肠。猿声相应发，山色更青苍。

楚塞来书远，闽关隔梦长。今朝看愁鬓，为尔半成霜。
菩萨蛮 马佩兮梅花卷子寓骑省之戚徵予赋此
厉鹗（清代）

微波冷托湘筠色，高枝早信寻难得。玉骨不为泥，轻于云一丝。

镜花留半影，最薄东风命。楚角莫飞声，人间无此情。
寄友人
姚鹄（唐代）

西风又开菊，久客意如何。旧国天涯远，清砧月夜多。

明时难际会，急景易蹉跎。抱玉终须献，谁言恋薜萝。
古砚歌
宋无（元代）

神娲踏云补天去，遗下一团苍黑天。千年万年乾不得，长带盘古青紫烟。

玉工剖天天化石，石内星精有馀魄。雕光发炯成禹璧，海王川后输玄液。

帝青呵雾坤倪湿，匣月不开太阴泣。破天残缺无人补，一穴丝丝漏春雨。

空藏老石磨今古，补天何时与天语。
太皇太后阁春帖子
赵湘（宋代）

位历三朝重，风行四海深。
坐将仁厚意，潜助发生心。
送王秀才出京
苏颂（宋代）

都城大雪酒价高，我送故人倾浊醪。
酒阑置杯欲话别，不觉中心生郁陶。
丈夫聚散岂为念，所叹人事多徒劳。
忆昔我年未弱冠，西来观艺游神皋。
金门献赋嗟失路，因循四载何所遭。
京华碌碌少知己，但闻嘲弄声嗷嗷。
今年诏书恤西事，大开言路烝群髦。
因思平生负气概，临事始可观持操。
长缨羁虏岂无计，策虑未献心徒忉。
感君壮志正凌厉，术业沈究钤与韬。
上书论画兵家事，直请西去亲鞬櫜。
又言若将众十旅，可为手足除纷搔。
逾时待报不闻命，西秦便欲从游遨。
束书携剑瞥然去，却顾名利轻如毛。
我谓方今正急士，帝言屡下搜英豪。
公卿悉意奉诏旨，推贤好善如干旄。
劝君失意且韬养，有能必见时称褒。
中朝列爵本驭众，进任将相皆儒曹。
一时未遇何须叹，吾辈岂久居蓬蒿。
山中老僧
欧阳詹（唐代）

笑向来人话古时，绳床竹杖自扶持。

秋深头冷不能剃，白黑苍然发到眉。
送大维侄赴美国入哈佛大学
俞明震（清代）

厌世非人情，衰年望子侄。送尔万里行，百感集呜咽。

自吾成竟万，艰难生计拙。人视官为家，学与世同辙。

兀散聊自娱，游心慕庄列。牵萝补屋难，坐视藩篱撤。

尔往晰新理，淑身即救国。并世无学人，人心遂荡决。

常懔风俗忧，勿与性情格。尔父病且衰，我死更旦夕。

国危家偶存，所悲在来日。来日吾安知，极目海涛阔。
保福溥长老请赞
释大观（宋代）

云门普，千钧弩。
蓦地一发，当阳饮羽。
冤有头兮债有生。
残花
韩偓（唐代）

余霞残雪几多在，蔫香冶态犹无穷。黄昏月下惆怅白，
清明雨后寥梢红。树底草齐千片净，墙头风急数枝空。
西园此日伤心处，一曲高歌水向东。
和中书梁侍郎喜雪赐御筵诗
慕容彦逢（宋代）

康庄雪景曜重关，宴锡潭潭府第间。爱日似随人意出，祥风时泛乐声还。

欢谣已见喧民俗，喜气遥知动帝颜。温诏许持金斝醉，戴恩同祝寿如山。
忆秦娥
钱应金（明代）

珠帘揭，东君欲别莺声咽。莺声咽，乱堆柳絮，平铺荷叶。

玉人午梦残妆怯，落花愁杀双飞蝶。双飞蝶，可怜风雨，送春时节。
暮春书事
韩琦（宋代）

榆荚空飞不算钱，韶光归速置何缘。惜春情味过年少，战酒英何退日前。

竹笋迸阶抽兕角，杨花铺水涨龙涎。妖妍万变成凋谢，长养须资大夏权。
临江仙（四景）
刘过（宋代）

半雨半晴模样，乍寒乍热天时。榴花香逐湿风飞。绿云翻翠浪，水急转前溪。

谁识清凉意思，珊瑚枕冷先知。秋光预若借些儿。剩催金粟闹，纱魄好扬辉。
偈颂二百零五首
释正觉（宋代）

眼里拈却翳，空中那有华。
路不拾遗君子事，民无侵扰玉平家。
和寇寺丞夏日游丽春园
魏野（宋代）

丽春园甲召公城，池想游鱼恨至清。
一簇楼台如画出，数群鸥鹭似家生。
芰荷香里垂纶坐，杨柳阴中把卷行。
不领管弦唯静憩，相门年少有高情。
吴山道中三首 其三
朱松（宋代）

仙人不奈笑凭愚，来读万签东老书。劝作南窗傍脩竹，时来借榻卧虚除。
赴淮海道任留别镇江士绅 其四
黎世序（清代）

群山壁立水安流，风俗敦庞爱润州。比户诗书研午夜，万家机杼织新秋。

烟花不染维扬习，金粉终为白下羞。此去清河三百里，岁民无恙有传邮。
程君将北游谒余诗为赠君精易数独谓余尚当出余不许也
王世贞（明代）

客有手一编，自云古周易。纷然后人造，不出先天画。

西笑入长安，列肆坐秋色。倘遇宋大夫，相与谈昕夕。

为言向子平，今已悟损益。未便五岳游，且蜡几两屐。

去去勿复陈，遁爻许贞吉。
观仲灵久雨诗且道余与公济吟从之意辄次韵奉
强至（宋代）

吟思那知岁月新，初莺啼雨早经旬。
娟娟野竹通寒水，洗洗江梅冷照人。
鹫岭并游劳梦寐，虎溪一笑尚参辰。
千金褒字形篇尾，迹未相同意已亲。
百字令 题张中翰夫人采芝养鹤遗照
钱孟钿（清代）

珊珊何处，向图中犹见，铢衣烟雾。十二瑶台清梦好，漫把玉芝雾与。

闲看梳翎，相将弄影，雅称神仙侣。软红尘外，东风吹上眉妩。

不道花落花开，绾春无计，过眼流光度。环佩江皋空寄恨，剩有月明如素。

锦瑟尘埋，瑶编蠹食，化鹤归来误。天香偕问，冷烟一片凝伫。
壶中天 秋柳
孙汝兰（清代）

夕阳荒影，怪西风吹瘦，一丝丝碧。衰草长亭寒水渡，别意何堪重忆。

系马痕消，藏鸦荫减，无限凄迷色。霜清绝塞，也应摇落山驿。

漫道灞岸荒芜，隋堤萧索，愁煞长途客。鹦鹉楼头春梦换，昔日依依犹识。

褪尽腰围，抛残眉谱，怅望烟痕直。黄昏将近，更谁吹动羌笛。
赵北口镫词 其四
彭元瑞（清代）

辇旁前日见郊台，忆昨筹边羽檄开。一样离宫镫月宴，年班携得远人来。
读陶诗
陆游（宋代）

我诗慕渊明，恨不造其微。
退归亦已晚，饮酒或庶几。
雨余鉏瓜垄，月下坐钓矶。
千载无斯人，吾将谁与归？
西河 燕台怀古，用美成金陵怀古韵
王鹏运（清代）

游侠地。河山影事还记。苍茫风色淡幽州，暗尘四起。

梦华谁与说兴亡，西山浓翠无际。

剑歌壮，空自倚。西飞白日难系。参差烟树隐觚棱，蓟门废垒。

断碑漫酹望诸君，青衫铅泪如水。

酒酣击筑讯旧市，是荆高、歌哭乡里。眼底莫论何世，又卢沟冷月，无言愁对，易水萧萧悲风里。